মুজফ্ফরনগরের পর দ্বিতীয় স্থানে রয়েছে উত্তরপ্রদেশেরই মোরাদাবাদ— ৩৭৫। তৃতীয় স্থানে বিহারের পাটনা— ৩৭৩। চতুর্থ স্থানে ছিল ঝাড়খণ্ডের ধানবাদের জোড়াপোখড়— ৩৪৪। পঞ্চম স্থানে ছিল কলকাতা। যষ্ঠ স্থানে ছিল এ রাজ্যেরই হাওড়া— ৩১৮। হাওড়ার ক্ষেত্রেও কেন্দ্রীয় পর্ষদের হিসাব বলছে, বায়ুদূষণের সূচক ছিল ‘খুব খারাপ’। শিলিগুড়ি ছিল ১৩ তম স্থানে— ২৮৯। কেন্দ্রীয় পরিসংখ্যানে একেও ‘খারাপ’ হিসেবে গণ্য করা হয়েছে। দিল্লির বায়ুদূষণ নিয়ে গত কয়েকবছর ধরেই মারাত্মক সমালোচনা হচ্ছে। সুপ্রিম কোর্ট এ বছর দিল্লির ক্ষেত্রে দেশের অন্যান্য অংশের তুলনায় কিছুটা কড়া নির্দেশ দিয়েছিল। দিল্লির ক্ষেত্রে বলা হয়েছিল, পরিবেশ-বান্ধব বাজি ছাড়া অন্য কিছু ফাটানো যাবে না। দেশের সর্বোচ্চ আদালতের নির্দেশের পর দিল্লির ক্ষেত্রে প্রশাসনের কড়াকড়ি মারাত্মকভাবে বেড়ে যায়। প্রশ্ন উঠেছে, তার প্রভাবেই কি দূষণের মাত্রা কমল রাজধানীতে? কারণ কালীপুজোর রাতে দিল্লির বায়ুদূষণের সূচক ছিল ২৮১। দূষণ তালিকায় ১৮ তম স্থানে ছিল দিল্লি। যদিও কেন্দ্রীয় পর্ষদের বিশেষজ্ঞদের দাবি, দিল্লির দূষণ সত্যিই কমেছে কি না, তা বলা যাবে বুধবার মধ্যরাত পর্যন্ত সেখানে কী হয়, সেটা দেখার পরই। কারণ, কালীপুজোর তুলনায় দেওয়ালিতে দিল্লি সহ সংলগ্ন এলাকায় বেশি বাজি ফাটানো হয়। তাই বুধবারের অবস্থা দেখার পরই দিল্লি নিয়ে মত দিতে চান বিশেষজ্ঞরা। তবে কলকাতার ক্ষেত্রে বায়ুদূষণের সূচক কালীপুজোর রাতে যেভাবে মারাত্মক বেড়ে গিয়েছিল, তা তাঁদের মতে যথেষ্ট শঙ্কার।